google/wiki40b huggingface dataset:
DS «Bjoren»

DS «Bjoren» er en vedfyrt dampbåt som trafikkerer Byglandsfjorden på strekningen Byglandsfjord-Bygland og Bygland-Ose i Setesdal søndager i juli. I 2013 ble «Bjoren» tildelt Olavsrosa.
Ved som drivstoff var et naturlig valg siden det var (og er) rikelig, lokal tilgang på dette. Vedfyringen bidrar sterkt til å gjøre «Bjoren» til en unik kulturskatt og et flytende, teknisk museum.
Båten er i dag 68,9 fot lang og er ca. 26 bruttotonn. Den er sertifisert for maksimalt 55 passasjerer.

Historikk

«Bjoren» er bygd som passasjerbåt ved Akers mekaniske verksted i 1866. Skipet ble ferdigstilt 8. juni 1867. «Bjoren» hadde et søsterskip, som ble ble bygget samtidig. Det het DS «Dølen». 
«Bjoren» ble satt inn på  rutetrafikk på Kilefjorden som er en del av Otra, vel 3 mil nord for Kristiansand. Opprinnelig var båten 52’ lang og hadde en maskin på 14 HK. I 1897 ble den forlenget med 6’ og i 1914 med ytterligere 10’. Ved denne påbyggingen ble det også installert ny, vedfyrt dampkjele og maskin med hele 42 HK.
Da Setesdalsbanen ble åpnet på hele strekningen til Byglandsfjord i 1896 falt trafikkgrunnlaget på Kilefjorden bort. Båten ble etter ombyggingen derfor flyttet 30 kilometer oppover i dalen, til Byglandsfjorden, og satt inn i trafikk på den ca. 3,5 mil lange strekningen Byglandsfjord-Ose. Ruten gikk over Årdalsfjorden og Byglandsfjorden, gjennom slusen ved Storstraumen og videre via Åraksfjorden til Ose. Rutetrafikken med «Bjoren» på denne strekningen pågikk i 60 år.
Allerede fra 1920-tallet begynte bilruter å ta trafikk fra båten. På 1950-tallet ble det så bygd vei på vestsida av Byglandsfjorden og trafikkgrunnlaget falt helt bort. Båten gikk i opplag, forfallet startet og etter hvert gikk den til bunns.

Bjorens andre liv

Rundt 1970 startet en aksjon for å berge det som var igjen av båten og få den restaurert. Riksantikvaren kom inn i bildet og i 1994 var «Bjoren» igjen seilklar etter restaurering ved Drammen skibsreparasjoner AS.
I 2005 ble det oppdaget omfattende råteskader bl.a. i takbord og dørk og seilingsplanen for denne sesongen ble kansellert. I stedet ble båten nok en gang satt i stand, ikke minst med tanke på 140-årsjubileet i 2006.
«Bjoren» eies av Bygland kommune og drives i dag av selskapet DS Bjoren AS. Foreningen «Bjorens venner» legger dessuten ned en stor dugnadsinnsats for å holde båtens verdier i hevd.
«Bjoren» har mottatt tilskudd til vedlikehold og reparasjoner samt drift fra Riksantikvaren. Som verdens eneste, vedfyrte dampbåt i rutetrafikk er den en unik attraksjon for turister og andre. 11. august 2006 fikk også dronning Sonja oppleve denne særegne veteranbåten på en totimers tur fra Ose til Bygland. I tillegg til rutetrafikken, gjør også «Bjoren» er rekke charterturer med foreninger, firmaer og andre grupper.
Kirkemøtet (Den norske kirke)

Kirkemøtet er det øverste representative organet i Den norske kirke og behandler saker av felles kirkelig karakter og samarbeid innen kirken. Det vedtar blant annet lover og regler for kirkens indre liv. Kirkemøtet ble opprettet ved lov den 8. juni 1984 og består av 116 representanter som normalt samles til møte én gang i året. Arbeidet mellom Kirkemøtets samlinger ledes av Kirkerådet, som velges av Kirkemøtet. Kirkerådet forbereder kirkemøtene, og har eget sekretariat i Kirkens Hus i Oslo.

Sammensetning

Kirkemøtet består av medlemmene av bispedømmerådene og lederen av Samisk kirkeråd.

Funksjonstid

Kirkemøtene sitter vanligvis i fire-årige perioder. På grunn av demokratireformen som skyldes Kirkeforliket, satt representantene som ble valgt ved Kirkevalget i 2009 kun til Kirkevalget i 2011. Deretter var neste kirkevalg i 2015.
Falsoropica

Utseende

Middelsstore, avlange, brune trebukker. Antennene litt kraftige, omtrent så lange som kroppen. Pronotum er nesten kvadratisk, uten tenner på sidene. Dekkvingene er jevnbrede, med rader av grove punkter.

Utbredelse

Slekten er vidt utbredt fra India i vest til øya Timorlaut i øst, dessuten finnes det én art på Hawaii.
Stiftung Stadtmuseum Berlin

Stiftung Stadtmuseum Berlin er eier og driver av en rekke museer for Berlins kultur og historie. Stiftelsen ble etablert i 1995.
Svømming under VM i svømmesport 2017 – 200 meter fri kvinner

Semifinaler

Semifinalene ble svømt den 25. juli fra klokken 18:44.
Nivellia sanguinosa

Utseende

En middelsstor (10-15 mm), slank trebukk med blodrøde dekkvinger, resten av dyret svart, knapt synlig hårete. Antennene er omtrent så lange som kroppen. Hodet er lengre enn bredt. Pronotum er ganske lite, sterkt hvelvet. Dekkvingene er betydelig bredere enn pronotum, ganske fint punkterte, hver vinge med to, gjerne utydelige, lengderibber. Dekkvingene har markerte, rettvinklede skuldre, bak disse er de parallellsidige til kort før spissen. Beina er ganske lange og slanke.

Levevis

Larven lever i død ved med hvitråte av ulike løvtrær. Larver er aldri funnet i Norden, så man vet ikke hvilke treslag arten utnytter her. Vegetasjonen på den ene kjente, norske lokaliteten kan tyde på at den der går på gråor og/eller hegg.
De voksne billene kan finnes på hvite, åpne blomster i juni-juli.

Utbredelse

Denne meget sjeldne arten er påtruffet noen steder i Nord-, Mellom- og Øst-Europa og videre østover til Sibir. Den synes ikke å være vanlig noe sted. I Norge er den nylig funnet i Eikesdalen i Møre og Romsdal, det er også et gammelt funn fra Sel i Oppland. Den er listet som Kritisk truet (CR) i den norske rødlisten fra 2006. I Sverige er arten regnet som utdødd.
Islandsk fårehund

Opprinnelse og alder

Mange liker å hevde at denne hunden ble ført til Island av skandinaviske vikinger på 800-tallet, men det medfører neppe riktighet. At den har et stamtre som er sterkt knyttet til de gamle skandinaviske spisshundene er nok mer korrekt, for de hundene vikingen før til Island har nok blandet seg med andre hunder som kom dit fra andre strøk. Noen mener den har en felles stamfar med norsk buhund.
På 1800-tallet var rasen i så dårlig forfatning, etter en valpesykeepidemi på øya, at den nesten forsvant, men noen engelske oppdretter klarte å redde den. Denne redningsoperasjonen har imidlertid ført til at dagens islandshunder må kunne sies å være et resultat av avl mot slutten av 1800-tallet og på begynnelsen av 1900-tallet. Rasen ble anerkjent i Danmark så tidlig som i 1898, men den er ikke særlig tallrik noen steder i verden.

Utseende, anatomi og fysikk

Islandsk fårhund er ikke en like homogen hunderase som mange andre raser, men snarere en landrase. Den finnes i flere lokale varianter, som sett sammen kan se ganske ulike ut.
Islandsk fårehund har en relativt kraftig og kort kropp, som ikke må være for tung. Halsen er kraftig og hodeformen kileformet med spiss snute og tydelig markert stopp. Ørene er brede ved basen, triangulære og stående. Brystkassen er bred og dyp og buklinjen godt opptrukket. Muskuløse lemmer og runde labber. Bakbeina har dobbeltsporer. Halen er middels lang og bæres ringlet over ryggen.
Pelsen er middels kort eller lang. Lengre rundt halsen, bak på lårene og på undersiden av halen. Forholdsvis kort på hodet og lemmene. I kulde utvikles ullaktig myk underull, avhengig av hvor kaldt det blir. Pelsfargen er gjerne hjortebrun eller gyllenbrun med islett av lyser brunt og sorte hårspisser. Ellers er alle farger tillatt, men det er ønskelig at grunnfargen dominerer.
Hannhunder blir gjerne 42–48 cm i skulderhøyde og veier normalt 12–15 kg. Tispene blir ca. 38–44 cm i skulderhøyde og veier normalt 10–13 kg.

Bruksområde

Islandsk fårehund har tradisjonelt vært oppdrettet som brukshund, og da spesielt som gjeterhund og vokterhund for sau og islandshest. Den har i alle år vært regnet som en ypperlig gårdshund med fremragende instinkter som vakthund. Den er modig, aktiv og arbeidsom. Rasen har også egenskaper som familiehund.

Lynne og væremåte

Islandsk fårehund er en vennlig, leken og sosial hund, som blir like glad i alle i familien. Den regnes som tillitsfull og vennlig med mennesker. Som rase passer den best i en aktiv familie, som vet å gi den nok mosjon og oppgaver. Den er lærevillig og egner seg godt til f.eks agility. Den vil neppe trives særlig godt som innehund. Heller ikke bør den være et typisk valg for en familie med små barn, om en da ikke bor på gård og har bruk for en arbeidshund.

Annet

Lettstelt hund. Rasen har sunn helse.
Ford Championship at Doral

Ford Championship at Doral er en golfturnering på PGA-touren som spilles på Blue Monster-banen på Doral Golf Resort & Spa i Miami-Dade County i Florida. Turneringen ble arrangert for første gang i 1962 og har hatt diverse navn opp gjennom tidene, men de fleste har inneholdt ordet Doral.
Turneringen trekker til seg et av de sterkeste startfeltene på PGA-touren utenfor major-turneringene og World Golf Championships. I 2005 deltok ni av de ti beste spillerne på verdensrankingen i golf.
Fredrik Vogt Holmboe

Forfatteren

Fredrik Vogt Holmboe har skrevet over 200 artikler innen sitt fagområde. Han skrev også i dagspressen om sine turer i distriktet.

Utmerkelser

For sin arbeidsinnsats og forskning  fikk han Veterinærmedaljen i 1928. I 1952 Kongens fortjenstmedalje i gull  for sitt arbeid som  distriktsveterinær.
Kokkelandslaget (supporterklubb)

Kokkelandslaget er en supporterklubb for Levanger Fotballklubb, stiftet 25. mai 2003. Det første året hadde supporterklubben nærmere 100 medlemmer, men da Levanger FK begynte å miste spillere og gjøre det mindre bra på banen, forsvant også en del medgangssupportere. Likevel har Kokkelandslaget bestått, under mottoet «Vi støtter alltid vårt Levanger», og den harde kjernen støtter opp på hver kamp.
Flere av supporterne i Kokkelandslaget har med årene også tatt ansvar innad i klubben Levanger FK, flere har derfor gått inn i roller som oppmannsverv, arrangementskomite med videre.
Kokkelandslaget ble lagt ned før 2016-sesongen, og en ny supporterklubb ble opprettet, LFK Stallions.
Kar me kjøme frå

Kar me kjøme frå er et musikkalbum med Side Brok, utgitt i 2006. Albumet lå 1 uke på VG-lista og endte med 31.-plass som beste plassering.
Nebula (band)

Nebula er et psykedelisk stoner rock-band, startet av Eddie Glass (gitar) og Ruben Romano etter at disse sluttet i Fu Manchu i 1997. 
De to stifterne fikk følge av Mark Abshire på bassgitar frem til han forlot bandet under innspillingen av Atomic Ritual. Simon Moon steppet inn frem til man fant en permanent erstatning i Tom Davies. Plata fikk svært gode omtaler, og AMG omtalte Nebula som «en hardtarbeidende power-trio som høres ut som om de har spilt sammen i garasjen siden 1973, helt uten å merke at verden utenfor har endret seg. Dette er helt klart en fordel.» 
Deres siste album, Apollo, ble sluppet i USA i februar 2006.
Låta "Giant" er brukt i lydsporene på Tony Hawk's Pro Skater 4 og NHL 2K7
Kjøpmannskjær

Kjøpmannskjær er ei grend og et tettsted på Nøtterøy i Færder kommune i Vestfold med 465 innbyggere i 2018. Kjøpmannskjær ligger ved Vrengen, lengst sør på øya. Kjøpmannskjær er også en grunnkrets i delområdet Brattås.
Navnet Kjøpmannskjær antas å bety skjær eller berg hvor kjøpmannsskuter la til for å selge varer og kjøpe trelast. Fast bosetting ble ikke etablert før omkring 1800, da det er begrenset med dyrkbar mark her.
Kjøpmannskjær består i hovedsak av fem enda mindre steder: Tokenes, Sevika/Seviken, Styrsvik, Lysheim og Landsrød.
Høsten 2009 ble gang og sykkelveien gjennom Kjøpmannskjær ferdigstilt. 
Gjennom Kjøpmannskjær går fylkesvei 308 fra Tønsberg og videre over Vrengenbrua til Sundene på Tjøme. Fra 1886 fram til da den første Vrengenbrua ble åpnet 8. november 1932 var Kjøpmannskjær et fergested, med fergeforbindelse over sundet til Fergeodden på Sundene.
Langs riksveien ligger bedriften Unitor Chemicals som ble etablert i 1965 under navnet Kjemi-Service AS. Etter å ha holdt til på Sem de første årene, etablerte bedriften seg i Kjøpmannskjær i 1973.
I Kjøpmannskjær er det registrert tre kulturminner: ei gravrøys fra bronsealderen/jernalderen, et skipsvrak fra rundt 1900 og et skipsvrak fra 1900-tallet.
Macheng

Macheng (kinesisk: 麻城; pinyin: Máchéng) er et byfylke i provinsen Hubei i Folkerepublikken Kina. Det ligger under byprefekturet Huanggang.
Det hadde 1 176 249 innbyggere i 1999.

Historie

Macheng kan spores tilbake til Vår- og høstannalenes tid da det var del av Churiket. Her stod det viktige Wu Chu-slaget (ca. 506 f.Kr.). 
Navnet Macheng ble gitt i 598 e.Kr.
I 1927 brøt det ut et større bondeopprør i Macheng, og svært mange av opprørerne sluttet seg til Mao Zedongs styrker under sine lokale generaler, Wang Shusheng og Chen Zaidao.

Kulturminner

Baizipagoden (Baizi ta, 柏子塔) ble i 2006 oppført på Folkerepublikken Kinas liste over kulturminner.

Jernbane

Den viktige jernbanelinjen Jingjiubanen har stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Heze, Shangqiu, Xinzhou, Jiujiang, Nanchang, Heyuan, Huizhou og Shenzhen.

Vei

Kinas riksvei 106 går gjennom området. Den løper fra Beijing og er innom blant annet Hengshui, Kaifeng, Ezhou og Shaoguan på sin vei ned til Guangzhou i Sørkina.
Forbygda

Forbygda er et dalføre og ei grend i Midtre Gauldal kommune, Trøndelag. Før 1. januar 1964 var området del av Singsås kommune. 
Dalføret tar av fra Bjørgen i Gauldalen langs fylkesvei 30 mellom Støren og Røros og går i sør/sørøstlig retning til henholdsvis Løvrødsmo og Forodden ved foten av Styggfjellet. På begge sider av dalen tar det av bomveier inn over fjellet til henholdsvis Nekjådalen og Nyådalen. I dalbunnen renner elva Fora (Forda). Høyeste foss, Høyfossen, har et fritt fall på 39 meter. Nekjådalen er en av innfallsportene til Forollhogna nasjonalpark. Det ligger en hyttegrend øverst i dalføret.
Forbygda er også en skrivemåte for Forradal i Stjørdal.
Rollefigur

En rollefigur, også kalt rolleskikkelse, rolleperson, eller bare rolle, figur eller person, er den personen som en skuespiller spiller i et skuespill, en spillefilm eller TV-serie. Betegnelsen brukes også om andre fiktive, det vil si oppdiktede, personer som blir omtalt eller framstilt i fortellinger, bøker, videospill og liknende. I rollespill brukes gjerne betegnelsen rollekarakter om de figurene som hver deltaker spiller eller representerer. Ordet karakter i denne betydningen er opprinnelig engelsk, men kan også brukes på norsk.
Det er en mengde kjente rolleskikkelser fra berømte teaterstykker, såvel som personer og figurer fra eventyr, historier og moderne populærkultur.

Rollekarakterer i rollespill

I verbale rollespill er informasjonen om rollekarakteren som oftest beskrevet på et ark som spilleren har foran seg under spillets gang. Rollekarakterens egenskaper er beskrevet på arkene. Hvordan denne beskrivelsen er foretatt er ulik fra spill til spill. Ofte er rollekarakterens utseende, personlighetstrekk og tidligere historie beskrevet i korte trekk med tekst. Rollekarakterens evner (for eksempel styrke og visdom) og ferdigheter (for eksempel riding og klatring) er gjerne beskrevet med tall. En rollekarakter som er sterk vil ha et høyere tallnivå på styrke enn en rollekarakter som er svak. Disse tallverdiene blir i de fleste rollespill brukt sammen med terninger for å avgjøre hvor godt rollekarakterene lykkes i det de prøver på. For eksempel kan spillerne trille en terning og legge til styrke når de skal se hvem som gjøre det best i en styrkeprøve.

Teoretiske og praktiske tilnærminger til rollen

I en del nyere rollespill, så som Dogs in the Vineyard, blir rollekarakteren sett på ikke som en representasjon av rollens evner, men som en samling med ressurser spilleren har tilgjengelig for å påvirke fortellingen.
Ifølge Big Model-teorien vil spillere ha forskjellige tilnærmelser til spillet, som vil påvirke hvordan de opplever og bruker rollen. Spillere kan for eksempel velge å behandle rollen som en taktisk brikke i et spill, som et fokus for å leve seg inn i en fiktiv verden, eller som et verktøy for å skape en dramatisk fortelling.
Nico Pérez

Historie

Nico Pérez ble grunnlagt i 25. juni 1883 av Máximo Santos.

Transport

Ruta 7 General Aparicio Saravia forbinder Nico Pérez med Reboledo, Illescas, Cerro Chato og José Batlle y Ordóñez.
Žemaičių Kalvarija

Historien om navnet

Dette stedet ble nevnt i 1253 som Garde (Gardai). I det 17. århundre, da den viktigste kirken og veien til korset ble bygget, begynte folk å kalle det det nye Jerusalem, men etter en tid ble det kalt Kalvarija etter navnet på bakken der Jesus ble korsfestet. I det 20. århundre ble byen omdøpt til Žemaičių Kalvarija for å unngå misforståelser, fordi det er en annen by i sørvest i Litauen, kalt Kalvarija.
I Sovjet-årene, 1964–1989, ble byen omdøpt til Varduva. På den tiden ble folk som besøkte dette stedet som pilegrimer forfulgt av KGB. I 1989 ble byens navn endret tilbake til sitt gamle navn Žemaičių Kalvarija.

Stårt Žemaičių Kalvarija Kirkefestspill

Stårt Žemaičių Kalvarija Kirkefestspill (litauisk: Didieji Žemaičių Kalvarijos atlaidai) finner sted hver juni. Det er 21 stasjoner av kors i denne byen. Foretak stasjonen på korset er et svært viktig prosesjon for en katolsk, må dette utføres ofte. Det er en av de viktigste pilgrimage ruter for katolske biskoper. Denne festivalen går tilbake til 1742. Paven er den viktigste voktere og støttespiller for denne festivalen.
Under festivalen er det dager dedikert til ungdom. Mange arrangementer finner sted, som kan tjene åndelige behovene til unge mennesker. Det er spesielle messer holdes, dedikert til ungdom og barn.
Festivalen tiltrekker seg mange turister fra Samogitia og Litauen, mange katolske kirker i Litauen arrangerer turer for folk. Siden 2004 var det flere turister og pilegrimer som kommer fra EU-land, særlig fra Polen, Irland, Tyskland og Spania.
Vogt-ministeriet

Visekonger og stattholdere

Severin Løvenskiold satt som stattholder fram til 17. juni 1856. Etter dette var stattholderembetet aldri besatt. Det blei formelt avvikla i 1873.
Kronprins Carl Ludvig Eugène tiltrådte som visekonge 17. juni 1856. Han satt i embetet til 22. juni 1857. Embetet blei aldri mer besatt, og det blei formelt avvikla i 1891.
Etter 22. juni 1857 var det alltid førstestatsråden som leda det norske statsrådet.
Jiangcheng

Jiangcheng (kinesisk: 江城区; pinyin: Jiāngchéng Qū, jyutping: Gong¹sing⁴) er et bydistrikt i byprefekturet Yangjiang i provinsen Guangdong i Folkerepublikken Kina.
Jiangcheng har et areal på 453 km² og teller ca. 630.000 innbyggere (2003).
Naivasha-avtalen

Naivasha-avtalen (Arabisk: اتفاقية السلام الشامل‎, Ittifāqiyyat al-Salām aš-Šāmil) er en fredsavtale mellom SPLM og regjeringen i Sudan som hadde til hensikt å avslutte den andre borgerkrigen i Sudan. Avtalen har fått navn etter stedet der den ble undertegnet i januar 2005, den kenyanske byen Naivasha.
LILO

LILO (Linux Loader) er en oppstartlaster for GNU/Linux. LILO har lenge vært standard i de fleste distribusjoner, men i senere tid har GRUB tatt mer over tittelen.
Jakob Hein

Liv

Jakob Hein ble født som andre sønn av forfatteren Christoph Hein og filmregisøren Christiane Hein. Han studerte medisin i Berlin, Stockholm og Boston og promoverte med temaet 
The specific disorder of arithmetical skills. Hein arbeider idag som forfatter og lege i psykatrisk kliniken i Berlin (Charité).
Evelyn Baring, 1. baron Howick av Glendale

Mau Mau-opprøret

I juni 1957 videresendte Baring et hemmelig skriv til Alan Lennox-Boyd skrevet av Eric Griffiths-Jones, statsadvokaten i Kenya. I dette skrivet ble mishandlingen av Mau Mau-opprørere behandlet. Dokumentet hevdet at Baring hadde utstedet et følgebrev hvor det ble hevdet at «voldelige sjokk» var den eneste måten å håndtere Mau Mau-opprørere på.
Flåte

Historie

Blant de første kjente anvendelser av flåter er bosettingen av Australia for anslagsvis 60.000 år siden. Dette kontinentet har i hele menneskehetens eksistens vært skilt fra Asia via minst 60 km lange, åpne havstykker, hvor de første aboriginene må ha brukt enkle flåter for å komme til det nordlige Australia via små øyer. En tidlig, enklere versjon av flåten er stokkebåten, som noen steder fikk uthulet stamme (Europa), og andre steder ble festet til en eller to mindre stokker parallelt og utviklet seg til utriggeren  (Polynesia). Forskjellen mellom slike stokkefarkoster og tømmerflåter er glidende.
Kjente tømmerflåter omfatter Kon-Tiki (en balsaflåte). Med denne flåte ville Thor Heyerdahl vise at Stillehavet kunne vært befolket østfra, en teori som i ettertid har blitt avvist.
Ellers har flåter i nyere tid vært brukt i elver som er for grunne til å navigeres med skip, som regel til frakt av lettere gods eller passasjerer. Flåteferjer er ikke uvanlig i ferskvann, men sjelden brukt i saltvann. I Norge går eksempelvis en flåte som bilferje på fylkesvei 514 over Fjonesundet i innsjøen Nisser i Telemark, og ferjen kan bære en enkelt bil.
Mark Twain gjorde elveflåtene i USA udødelige i romanene om Tom Sawyer og Huckleberry Finn.
Flåter kan lages improvisert som redningsfartøy. I november 1942 ble kineseren Poon Lim eneste overlevende fra en torpedering av et britisk skip, og overlevde 133 døgn på en tømmerflåte i Sør-Atlanteren.
Rittersturzkonferansen

Rittersturzkonferansen var en konferanse som ble avholdt fra 8. til 10. juli 1948 på utsiktspunktet Rittersturz i Koblenz i Rheinland-Pfalz i Tyskland. Deltakere var ministerpresidentene fra de elleve vesttyske delstatene. Konferansens tema var Frankfurtdokumentene som de samme ministerpresidentene 1. juli samme år hadde mottatt fra okkupasjonsmaktene med anbefalinger for grunnleggelsen av en ny og demokratisk tysk stat.
Vedtakene på konferansen ble siden kalt Koblenzbeslutningene. Det ble bestemt å slå sammen de tre vestlige okkupasjonssonene til Forbundsrepublikken Tyskland. Dermed ble det også skapt et skille mot den sovjetiske sonen, men det ble foreløpig ikke ansett som mulig å oppnå en fullstendig samling av Tyskland.
Den nye staten skulle ikke opprettes ved en forfatningsforsamling slik okkupasjonsmaktene hadde foreslått, men etableres gjennom et parlamentarisk råd bestående av representanter fra landdagene. For å unngå en ytterligere utvidelse av kløften mellom øst og vest ble heller ikke ordet forfatning (tysk: Verfassung) brukt. Isteden brukte man ordet Grundgesetz (norsk: Grunnlov). Den nye grunnloven skulle ratifiseres av delstatsparlamentene.
Grundgesetz ble vedtatt 23. mai 1949 og ministerpresidentene kom på nytt sammen 26. og 27. august 1949 for å innkalle Forbundsdagen og Forbundsforsamlingen. Dermed var statsdannelsen formelt fullført. Ministerpresident Peter Altmeier proklamerte at grunnleggelsen av staten kun var et skritt på veien til en fullstendig gjenforening av Tyskland.
Berghotel hvor konferansen ble holdt, måtte rives i oktober 1972 som følge av rasfare. Det er oppført et minnesmerke på stedet som består av tre søyler, som tolkes som symboler for de tre vestlige sektorer. Søylene heller svakt i østlig retning hvor den manglende fjerde del av landet da befinner seg. Etter en annen oppfatning skal søylene symbolisere maktens tredeling: den lovgivende, den utøvende og den dømmende.
Meksikansk vin

Meksikansk vin produseres hovedsakelig i delstatene Baja California, Coahuila, Querétaro, Aguascalientes, Zacatecas og Nuevo León. Mesteparten av produksjonen foregår i vindistriktet Guadalupe i nord i kommunen Ensenada, som befinner seg i Baja California. Guadalupe er et bra vinområde på grunn av stedets ideelle klima.
Det foregår også noe produksjon av vindruer i delstatene Sonora, Baja California Sur, Durango, Chihuahua, San Luis Potosí, Guanajuato og Hidalgo.
Trecento

Trecento (it. 300) er innen historie- og kunsthistoriefaget en betegnelse på Italias førrenessanse på 1300-tallet (it. mille trecento, forkortet trecento). 
Epokene som tilsvarer århundrene 1200-1600 betegnes i Italia slik: Duecento, Trecento, Quattrocento, Cinquecento, Seicento.
Se også trecento-madrigal
Basketball under Asialekene 1970

Basketball under Asialekene 1970. Basketball var en av flere sporter som var med i de sjette Asialekene som ble arrangert i Bangkok i Thailand i perioden 9. til 20. desember i 1970. Det var tolv herrelag som deltok i basketball-turneringen.